Principium II

<Utrum lex Christi sit in credendis certissima>

*Quenam doctrina hec nova?* Ista questio movetur Marci 1 capitulo, quam alias in eiusdem libri principio et similiter in 1 Sententiarum exordio per me assumptam pro themate iterum nunc resumo. Reverendi patres magistri ac domini carissimi, sicut christiana philosophia profitetur, priusquam mundus materialis ab eternalis divine conceptionis thalamo produceretur in esse, optimus rerum Artifex et Genitor Deus per se omnino sufficiens nulla indigebat creatura. Erat quippe fons luminis, seminarium vite, thesaurus bonitatis et summe plenitudo scientie. In quo velut in speculo tersiore lucebant luce clarius, vite viventis, imagines, notiones eterne, mundus intellectualis et idealis rerum omnium cognitio prefinita. Nullo igitur indigebat, quoniam quicquid *factum est in ipso vita erat*, Ioh. 1.

Unde liquet quod nulla prorsus fuit mundane creationis ratio nisi sola bonitas Creatoris. Ipse enim summe bonus bona singula de sola bonitate creavit, et tanquam optimus omnium artifex quod ab penetralibus mentis eternaliter conceperat, quasi materiali verbo temporaliter evocans mundi creationem, quasi materiale preceptum expressit. Dixit enim Deus: *Fiat* mundus! *Et* *factum est* ita, Gen. 1. Hec est itaque vera de mundi creatione sententia, quam christiana philosophia profitetur, ymmo quam inveterata philosophorum gentilitas, licet in tenebris ambulans, non tamen penitus diffitetur. Unde PLATO philosophus: “Opificem”, inquit, “genitorem quod universitatis tam invenire difficile quam inventum digne profari”. Sed attendite, queso, dilectissimi, qualiter premissam sententiam omnis creatura Dei, solo homine anormala exceptione secluso, unanimiter confitetur et Deum suum, quantum in se est, predicat et fatetur.

Considerate primitus celestia. Ecce enim solare corpus diem illuminat, lunaris globus cum ceteris planetis ac stellis noctem irradiat. Et ut ego positiones sidereas celique leges breviter enumerem, satis patet ad oculum quod *celi enarrant gloriam Dei* *et opera manuum eius annuntiat firmamentum*, Ps. 18.

Considerate superius etherea. Ecce enim aer legibus obtemperans Creatoris, nunc aura benivola gratulatur, nunc nubium fletibus quasi compatiens lacrimatur, nunc preliis ventorum irascitur, nunc tonitruis concutitur, nunc calore decoquitur, nunc austeritate frigoris asperatur.

Considerate inferius terrestria. Ecce enim terra sui creatoris iussum implens, nunc fluviis, nunc graminibus, nunc silvis comantibus hilarescit, pars frugibus, pars virescit arboribus, pars odora<men>tis aspirat, pars victum animantibus subministrat, pars gemmis, pars metallorum generibus est fecunda.

Considerate ulterius viventia. Ecce enim volucres celi et aeris, pisces aque et maris ac singule bestie terre: Dei ordinatione et inspiratione nature quantum sensualitatis patitur inertia quibus possunt obsequiis Creatori suo venerabiliter famulantur. Sed quid mee narrationis curriculum ultra vagari permitterem, cum iam ad sensum pateat universis qualiter Creatori suo singule creature sue regulariter obsequuntur, qualiter ei favet celum, famulatur aer, hunc colit tellus, veneratur unda, huic velut mundi domino tributum singula solvunt, et ut breviter dicam, qualiter sibi *omne genu flectitur celestium, terrestrium et infernorum*, Phil. 2.

Sed advertite, carissimi, qualiter solus homo, cum universa lege sue originis divinis legibus teneantur obnoxia huius universitatis exceptus a regula, irregulariter in domini sui maiestatem litigiosum ausus est excitare tumultum; qualiter solus homo, cui Deus omnem dederat creaturam in iuridice dominationis subiectum, ymmo cui se ipsum Creatorem dederat in beatifice dilectionis obiectum, ingratissimus omnium creaturarum, Deo furtum sui ipsius faciens, in hostem suum proprium se suo transtulit ab actore, et veri domini sui ausus prevaricare preceptum, ei debiti honoris denegavit tributum; qualiter solus homo, factus sui ad imaginem Creatoris, in terram - heu miser - deposuit accepta divinitus insignia deitatis et a sua generositate degenerans omnem gloriam suam sic in nichilum usque deduxit ut in brutalis lapsus cecitatis occasum illud horrendum audire mereretur obprobrium: *Homo cum in honore esset non intellexit. Comparatus est iumentis insipientibus et similis factus illis*, Ps. 48.

Sed pensate, queso, dilectissimi, qualiter homo iste, sic cecus, sic errabundus, sic devius, sic delirius, sola sui creatoris misericordia ad viam reducitur veritatis. Videns enim misericors Deus hominem, quem plasmaverat, sic dampnabiliter oberrare, novam evangelice legis doctrinam a regalibus celi sedibus in terram misericorditer delegavit ut per eam edoctus homo ab erroris devio resiliret et quem diu neglexerat suum agnosceret Creatorem. Hec siquidem est doctrina penetrans ut gladius, conterens ut malleus, ardens ut facula, rutillans ut lucerna, que velut gladius omnium errorum abscindit zizanias; que velut malleus hereses interimit universas; que velut facula nostrorum fasciculos criminum caritatis fervore comburit; que velut lucerna per nocturna mundi huius silentia lumen commeantibus exhibet ne pedem suum ad lapidem erroris exul homo et peregrinus offendat. De qua optans Propheta dicebat: *Lucerna pedibus meis verbum tuum et lumen semitis meis*, Ps. 118. Homo igitur, dum ad hanc doctrinam novam convertit intuitum, ab erroris somnio excitatur, sed turbato adhuc oculo rationis a tante victus sublimitatis excellentia in admirationem rapitur et in admirative questionis cogitur prorumpere verba, dicens: *Quenam* *doctrina hec nova?*, que fuit questio vestris proposita reverentiis a principio.

Ad quam quidem questionem, sicut alias dicebatur, MAGISTER Sententiarum in quadripartito huius libri volumine sub quadruplici conclusione respondet.

Prima est quod hec est doctrina per quam summa Dei misteria secretius revelantur in primo.

Secunda est quod hec doctrina per quam nova mundi vestigia subtilius declarantur in secundo.

Tertia est quod hec est doctrina per quam mira Verbi commertia sublimius reserantur in tertio.

Quarta est quod hec doctrina per quam pia lapsi remedia suavius propinantur in quarto.

Per ipsam namque revelantur secretius velata misteria summe Trinitatis, quoad primum.

Per ipsam declarantur subtilius creata vestigia nove entitatis, quoad secundum.

$1 M 140vb$2 Per ipsam reserantur sublimius sacrata commertia mire caritatis, quoad tertium.

Per ipsam propinantur suavius oblata remedia pie sanitatis, quoad quartum.

Nam in hoc quadripartito *Sententiarum* libro tractat MAGISTER quadruplex doctrine Christi nove et evangelice legis archanum, evangeliste IOHANNI divinitus inspiratum, Ioh. 1.

Primum est quod *in principio erat Verbum et Verbum erat apud Deum et Deus erat Verbum*, quod est beate Trinitatis summum misterium, in primo libro.

Secundum est quod *omnia per ipsum facta sunt et sine ipso factum est nichil*, quod est create entitatis novum vestigium, in secundo libro.

Tertium est quod *Verbum caro factum est*, quod est divine caritatis mirum commertium, in tertio libro.

Quartum est quod *habitavit in nobis, et vidimus gloriam eius*, quod est humane sanitatis pium remedium, in quarto <libro>. Sic igitur per hanc doctrinam:

Altius erigitur humanus prospectus, quoad primum.

Dulcius instruitur humanus aspectus, quoad secundum.

Rectius dirigitur humanus profectus, quoad tertium.

Mitius corrigitur humanus defectus, quoad quartum.

Nam Magister in hoc Sententiarum libro correspondenter ad premissa:

Ad erigendum prospectum hominis agit de cognitione Dei perfecti luminis, in primo.

Ad instruendum aspectum hominis agit de creatione mundi effecti germinis, in secundo.

Ad dirigendum profectum hominis agit de communione Verbi affecti numinis, in tertio.

Ad corrigendum defectum hominis agit de curatione lapsi infecti seminis, in quarto.

Hee sunt igitur quatuor conclusiones ad propositam questionem responsales quas Magister Sententiarum pertractat, de quarum secunda nunc solum dicendum est, reservatis aliis suis locis.

Secunda igitur conclusio est huic 2 libro *Sententiarum* correspondens quod hec est doctrina per quam nova mundi vestigia subtilius declarantur. Per ipsam enim declarantur subtilius creata vestigia nove entitatis. Nam in hoc 2 Sententiarum libro tractat Magister illud doctrine CHRISTI nove et evangelice legis archanum, evangeliste Iohanni divinitus inspiratum Ioh 1: *Omnia per ipsum facta sunt et sine ipso factum est nichil*, quod est create entitatis novum vestigium. Ubi queso videte, carissimi, circa vestigium nove entitatis quatuor subtilius declarari: primum est universorum productio, quia *omnia per ipsum* etc.; secundum est productorum creatio, quia *per ipsum facta sunt*; $1 M 141ra$2 tertium est creatorum aversio, quia *factum est nichil*, id est peccatum; quartum est adversorum conditio, quia *sine ipso factum est nichil*, teste siquidem Augustino, peccati conditio est quod, sicut ipsum nichil est, sic a Deo factum non est.

Hec est enim huius 2 libri *Sententiarum* principalis materia et sententia generalis. Sic igitur per hanc doctrinam dulcius instruitur humanus aspectus. Nam MAGISTER in hoc 2 ad instruendum aspectum hominis agit de creatione mundi effecti germinis, ostendens, quantum ratio capit humana, qualiter ex mundi creatione intelligatur creator omnipotens, ex conservatione omnifaciens, ex dispositione omnisapiens, ex regimine providus, ex pulchritudine perfectus, ex magnitudine sempiternus. Sed inutile censeo ut per plura discurramus, cum omne quod apparet in universo mundo a summo usque deorsum et quicquid est bonitatis in universa serie seculorum, non aliud sit quam vestigium tenuissime impressionis et velut umbra dissimillime apparitionis abyssalis illius bonitatis, quam nec assequitur loquela, nec attingit cogitatus. Hec est itaque 2 conclusionis sententia, hec est huius 2 libri *Sententiarum* doctrina per quam homo ex aspectu creaturarum instruitur in qualemcumque notitiam creatoris; per quam, ut verbo Apostoli utar, *invisibilia Dei a creatura mundi per ea que facta sunt intellecta conspiciuntur sempiterna quoque virtus eius et divinitas*, Rom. 1; ad cuius cognitionem perfectam nos pervenire concedat, qui sine fine vivit et regnat. Amen.